
Poli(3-hexil-tiofén)/arany nanokompozit előállítása, jellemzése

Munkám során poli(3-hexil-tiofén) vezető polimert (P3HT) állítottam elő kémiai oxidációval, melyet átkristályosítással nanoszálas szerkezetűvé alakítottam. A nagy ellenállással rendelkező polimert kompozit előállítására használtam fel elektromos vezetésének és termoelektromos tulajdonságának javítása céljából. A kompozit másik alkotóeleme a jellegzetesen kialakuló kén-arany kötés lehetősége folytán az arany szol volt. Feladataim közé tartozott, hogy a megfelelő és reprodukálható szemcseméretű arany szol elkészítésére az irodalomban leírt eljárást adaptáljam, ennek felhasználása útján nanoszálas szerkezetű polimert tartalmazó arany nanorészecskéket is tartalmazó kompozitot (P3HT/Au) állítsak elő, és azt széleskörűen jellemezzem. Munkám során transzmissziós elektronmikroszkópos felvételek alapján meghatároztam a polimerszálak átlagos hosszúságát, valamint az arany nanorészecskék méreteloszlását. A TEM felvételek bizonyították a kompozit nagyfokú rendezettségét. A kompozit jellemzésre UV-látható spektrofotometriát és Fourier-transzformációs infravörös spektroszkópiát alkalmaztam, elektrokémiai viselkedését ciklikus voltammetria segítségével vizsgáltam. A kompozit elektromos vezetését ellenállásméréssel, a termoelektromos tulajdonságát a Seebeck-együttható mérésével határoztam meg. Munkám eredményei azt jelzik, hogy tapasztalataim a későbbiekben alapjául szolgálhatnak a P3HT/Au nanokompozit különböző területeken – elsősorban termoelektromos eszköz kifejlesztése terén – történő felhasználásához.



